**Κόνιτσα 22/07/2020**

**ΣΥΝΑΝΤΗΣΗ- ΣΥΖΗΤΗΣΗ ΣΤΟ ΔΗΜΟ ΚΟΝΙΤΣΑΣ ΓΙΑ ΤΟ ΓΕΩΠΑΡΚΟ ΒΙΚΟΥ- ΑΩΟΥ ΚΑΙ ΤΗ ΣΥΜΜΕΤΟΧΗ ΠΟΛΙΤΩΝ ΚΑΙ ΕΠΙΧΕΙΡΗΣΕΩΝ ΣΕ ΔΡΑΣΕΙΣ ΑΝΑΔΕΙΞΗΣ ΤΟΥ.**

Ο Δήμος Κόνιτσας καλεί τους επιχειρηματίες και ειδικά όσους εμπλέκονται άμεσα ή έμμεσα με τον τουρισμό, καθώς και όλους τους πολίτες σε συνάντηση ενημέρωσης και συζήτηση για την ενεργό συμμετοχή σε δράσεις υποστήριξης και ανάδειξης του Γεωπάρκου Βίκου- Αώου.

Στην ενημέρωση, που θα γίνει στις **24/7/2020** και ώρα **20:00** στην αίθουσα τελετών του **Δημαρχείου**, θα αναπτυχθούν από τους εκπροσώπους της Αναπτυξιακής Ηπείρου ΑΕ τα παρακάτω θέματα:  
1. Οι δράσεις του έργου THEMA, που υλοποιείται στο πλαίσιο του Προγράμματος INTERREG Ελλάδα-Αλβανία 2014-2020, οι οποίες σχετίζονται με τον σχεδιασμό και την ανάπτυξη τριών θεματικών διαδρομών, με ποικίλα αντικείμενα που αφορούν στον πολιτισμό, την υγεία-ευεξία και τα τοπικά προϊόντα αλλά και τη γεωλογία και το φυσικό περιβάλλον. Η μία διαδρομή περιλαμβάνει ολόκληρη την περιοχή του Γεωπάρκου Βίκου-Αώου στους Δήμους Κόνιτσας και Ζαγορίου, η δεύτερη αναπτύσσεται σε τμήμα του Δήμου Κόνιτσας με επίκεντρο τα ιαματικά λουτρά και η τρίτη σε διάφορες περιοχές της ΠΕ Ιωαννίνων μεταξύ των οποίων και στην Κόνιτσα. Η ανάπτυξη των διαδρομών γίνεται με την αξιοποίηση νέων τεχνολογιών, δηλαδή με εφαρμογές για κινητά τηλέφωνα. Ωστόσο, το πρωτοποριακό στοιχείο στην προκειμένη περίπτωση, πέρα από την παρουσίαση των σημείων ενδιαφέροντος και την γενικότερη προβολή της περιοχής, έγκειται και στη δυνατότητα αλληλεπίδρασης των επιχειρήσεων και των χρηστών- επισκεπτών μέσω ενός παιχνιδιού (gamification) που αποδίδει εικονικές και φυσικές επιβραβεύσεις, τις οποίες θα μπορούν να καταχωρούν οι ενδιαφερόμενες επιχειρήσεις. Με αυτόν τον τρόπο οι επισκέπτες και οι επιχειρηματίες του τόπου γίνονται συμμέτοχοι στην εξερεύνηση και γνωριμία με τα ιδιαίτερα χαρακτηριστικά της περιοχής.  
2. Η ευαισθητοποίηση της τοπικής κοινωνίας στην ανάδειξη, προώθηση και εν γένει «ανάπτυξη» του Γεωπάρκου Βίκου-Αώου. Πρόκειται για την ενεργοποίηση των πολιτών μέσα από τη σύσταση δύο Δικτύων: το Δίκτυο Εθελοντών και το Δίκτυο Συνεργαζόμενων Επιχειρήσεων του Γεωπάρκου Βίκου-Αώου, που έχουν ως στόχο τη συμμετοχή της κοινωνίας των πολιτών και της επιχειρηματικής κοινότητας στη βιώσιμη ανάπτυξη της περιοχής σύμφωνα με τις αρχές των Παγκόσμιων Γεωπάρκων της UNESCO.

Θα τηρηθούν όλα τα προβλεπόμενα μέτρα για την αποφυγή διάδοσης της πανδημίας.

Η συμμετοχή σας θα μας χαροποιήσει ιδιαίτερα!

Από το Γραφείο Δημάρχου